Metadoni
Metadoni on synteettinen opioidi. Koska metadonia ei valmisteta oopiumiunikkoa käyttämällä, se ei ole opiaattijohdannainen. Metadonin vaikutukset ovat kuitenkin samanlaisia kuin opiaattien, joskin sen vaikutusaika on huomattavasti pidempi. Metadoni ei myöskään aiheuta voimakasta ja lyhytkestoista euforiaa kuten heroiini, vaan sen vaikutus on tasaisempi ja vähemmän dramaattinen. Ainetta käytetään yleensä kipulääkkeenä tai opioidiriippuvaisten korvaus-, ylläpito- ja vieroitushoidossa.
Metooppi
Metooppi (kreikaksi μετόπη) on triglyfien välinen suorakulmainen kenttä doorilaisen rakennuksen friisissä. Metooppi voi olla joko sileä tai koristeltu reliefein. Antiikin metoopeista tunnetuimmat ovat Parthenonin 92 metooppia, joissa kuvataan kentaurien ja lapiittien välistä taistelua.